钦定古今图书集成/方舆汇编/职方典/第1038卷 > 福州府学校考 府志
## 钦定古今图书集成/方舆汇编/职方典/第1038卷 > 福州府学校考 府志

本府

福州府儒学　：旧在布政司西北。唐大历七年，移建城南兴贤坊。乾宁元年，刺史王潮置四门义学。梁龙德初，王审知复置四门学。吴越时作新宫。宋太平兴国中，转运使杨克让始作孔子庙。景祐四年，立为府学。有九经阁、三礼堂、黉舍、斋庐、两序、庖次。熙宁三年火，郡人韩昌国以状言于府，请自刱为门、为殿、为公堂，环列十斋。堂后别为室以藏书，又为堂以讲议，为斋以处师友，合百有三十间。元祐八年，郡守王祖道复斥东西序之北，增斋十。崇宁元年，增养士之额，益广为三百五十区。有御书、稽古阁二，养源、议道、笃说堂三，斋二十有八。绍熙四年，教授常濬建经史阁于御书阁之后。景定四年火，明年重建，立养源堂、奎文阁。堂之北立戟门、棂星门，立学门于东，凿池而桥。咸淳二年，帅守吴革重创经史阁于养源堂之东北，又有止善堂。其北创道立堂祠，濂溪以下诸贤皆附焉。元大德六年，教授刘直创尊道堂于经史阁之东。延祐四年，宪使赵宏伟拓礼殿，奉旧圣哲像于中，辟两庑，塑从祀像，更立戟门、棂星门。至十年，教授陈俊更尊道堂为“明伦堂” ，堂之南建育贤门。明洪武四年火。七年，知府杨士英重建大成殿。殿之东为明伦堂，堂东西为志道、依仁、据德、游艺四斋。堂之北为尊经阁，为馔堂，为米廪。教官宅五所，列之东偏。成化十三年，知府唐珣大修庙学礼殿，撤旧明伦堂北却三丈许重建。为间凡七，建常衮祠、名宦祠、乡贤祠于庙门左右，斋舍凡二十有六。凿泮池为桥，其上学门改正中南出。嘉靖十一年，建启圣祠于庙北，敬一亭于明伦堂东南，勒御制《敬一箴》并《心箴》《视听、言动》四箴。嘉、万间，各相继修葺。

射圃　“在学东。宋淳熙四年郡守陈俊卿刱，仍构亭其中，后废。明宣德间改建今所。正统十年辟其地，建观德亭。成化十四年，知府唐珣重建。” 闽县儒学　在九仙山西麓。“宋庆历中刱，甲辰重修。熙宁九年重建，崇宁三年修。元至元间毁，越五年复建礼殿及门堂斋庑。大德间县尹吴鼎刱讲堂，至正间置斋二于讲堂之南” ，明因之。洪武初，刱明伦堂，以礼殿为大成殿。十五年建馔堂于进德斋之东，立米廪。二十三年，巡按陈仲述等撤而新之。正统十二年重建，广其规制。天顺间，市民地，拓学前路。成化间，御史尹仁等市民居，辟法海寺地，以益其址。更建大成殿东西庑，东南为学门，殿后为明伦堂，左右列两斋。徙旧“崇文阁” 于堂后。十二年，知府唐珣绘殿、堂、重刱，舞亭、墀道、门迳以至号舍，修建悉备。嘉、万间，先后修葺。

社学九　：曰“河东” ，在南津坊德贵巷；曰“普文” ，在东门外易俗里；曰昌际，在南津坊温泉坊内；曰鳌峰，在鳌峰坊；曰崇正，在喜寿坊；曰龙台，曰长桥，曰沙合，俱在南台嘉崇里；曰“藤山” ，在下渡时昇里。

候官县儒学　在官贤坊内县治东。宋庆历中建。熙宁九年、崇宁三年各修葺。景定癸亥，礼殿火。元至大二年复构，仍割县东地，辟西庑，立从祀像。殿南立戟门，又南凿池而桥，桥南为棂星门，立射圃于殿之北，刱尊道堂于讲堂之北。延祐五年重修。明因之。洪武初，堂之西南建仪门，北为中亭，以会诸生馔。亭之东西立“博文” 、“约礼” 二斋。宣德十年拓其基，重建“明伦堂” ，左右为两斋，东南膳厨，北为尊经阁，阁下为养贤堂。《正统》

十一年，又创集英堂于尊经阁旁。成化十八年重建两庑斋舍。嘉万间，先后修葺。

共学书院　在西门街北，旧怀安儒学也。洪武十二年，县移入城，并移学于今所。正统“二年，布政使周颐始市民地，建大成殿、东西讲堂。其后，御史张淑等又辟棂星门之外为路。” 万历八年，县省入候官。二十二年，巡抚许孚远改为“共学书院。”

登云书院　在府治西，明成化十一年，知府唐珣建。

道山书院　在乌石山之麓。隆庆五年为邑人王应锺建。应锺卒，门人祀之，置祀田数十亩。万历三十八年，提学佥事熊尚文重修，增置“祀田。” 三山书院　在府城西门外西湖之上。宋宝祐二年提刑王泌建。元致和间重立，今废。

古灵书院　在府城西南六十里古灵溪傍。宋儒陈襄读书处。岁久废，乡人林宪重建。

瓜山义学　在府城南十二都。元至正间，郑潜徙居于此，创义学，置田百亩以给之。

社学八　：曰“博文” ，曰“宝文” ，俱在右三坊；曰“文林” ，在闽山庙巷；曰“应文” ，在右一坊；曰“怀西” ，在保定营；曰“怀南” ，在善化坊内；曰“怀东” ，在将军山南；曰“越峰” ，在华林坊。

外县

古田县儒学　在县西隅。宋景德二年，建学庙于邑东。嘉祐二年，建九经阁、尊道堂，左右序为斋八。绍兴元年毁于寇，二年，复刱于县之西郊。七年，诸生与其邑人《裒金》请迁于景德旧址，帅守张浚许之。岁终告成，殿堂斋舍俱备。二十四年移今所。元至元癸未，复毁于寇。元贞元年，县尹王奂刱味道堂、乐育堂、乡贤祠及学官廨舍。明因之。景泰元年饰两庑。成化十五年重建两庑棂星门及会馔堂。弘治七年，又改建明伦堂于庙北。正德七年，明伦堂圮，即其基为讲堂，改建明伦堂于庙东。嘉靖间重修。隆庆二年火，独仪门存。三年，知县杨存礼建明伦堂及两斋号舍。万历十九年凿泮池于学门内。二十四年重修。

射圃　在学傍。正德九年建，有亭曰“观德” ，今废。溪山书院　宋淳化二年建，朱文公书曰：“溪山第一。” 今废。

涴溪书院　在八都。宋建今废，其址犹存。螺峰书院　在九都螺坑。宋建今废。

崇正书院　在南门外，嘉靖初建。

闽清县儒学　在县治东南。宋景德四年建礼殿，立阁五，讲堂一，谈经楼三，祭器咸备。宝祐元年毁，四年重创未备。元至元泰定间，先后修建。明因之。洪武初，知县赵起居“建神厨米廪于殿右。永乐十五年，以明伦堂倾攲，移建于殿北。正统元年，知县叶宗修庙学两庑。天顺三年，建儒林坊。成化四年，建尊经阁于殿南。” 万历三十六年，圮于水。知县俞咨龙“重加修建。”

射圃　在学东。永乐间建，成化四年增辟。长乐县儒学　在县治东。“唐乾符四年建。宋知县相继缮治。元祐间，仍旧殿新之。北有堂，翼以两序，为斋十二。元至正十二年重修礼殿，两庑北为明伦堂，斋舍咸备。明因之。天顺七年重修。成化十七年辟明伦堂而新之，东西为两斋。弘治间，市民地建训导公廨。” 正德十四年火，知县龙琰更建。嘉靖初，创敬一亭，亭前为名宦、乡贤二祠。庙之西为明伦堂，两斋附堂左右，曰“居仁” ，曰“由义。”

射圃　在学西南南山塔下。洪武间建，隆庆三年重建。有观德堂，堂前为“正志轩。”

德成书院　在安方里，宋乾道间建，乃唐水部郎中林慎思读书处。

龙峰书院　在安方里，弘治间建，乃宋儒刘砥、刘砺读书处。朱文公避学禁寓此，二刘从之受业。

社学四　：曰“高隍” ，在县治西；曰“河汤” ，在平政门；曰“龙南” ，在十都；曰“石梁” ，在十五都。

连江县儒学　在县治东南。宋嘉定元年始建于县署之左，即今城隍庙基。政和初，增拓之。绍兴七年，移建今所。建翻经阁、驾说堂、《富文》《能信》《移孝》《怀忠》四斋。淳熙八年，邑人郑鉴以

文庙东向非宜。遂改而南，增斋为六。嘉定十五年

筑尼山于学宫后，凿泮池于学宫南。元皇庆二年重修。至正二十一年，平章燕赤不花等捐俸葺大成殿，改进德堂为“明伦堂” ，并尊道堂、乡贤祠为“道统堂。” 明洪武初重建。正统十年，知县欧阳翰修明伦堂、稽古阁。嘉靖三年，蔡潮见庙前。

为民居所蔽，鬻地以易之。十四年，建敬一亭于庙之东南。二十八年，建“名宦” 于左、乡贤于右。四十五年，凿凤池于泮池之外。万历五年，堂庑圮坏，邑人吴文华言于有司，修葺一新。六年，文华复置学田百亩。

射圃　在学西偏。成化十九年建，为亭于中，曰《观德》。

社学　在县治之东

罗源县儒学　在县治东南。宋庆历八年建。元祐六年移建今所。崇宁初，增至九十九区。有议道堂斋九。建炎间毁于寇，绍兴间重修。嘉定九年，邑人黄序拓基改创之。元延祐五年，重建大成殿及两庑于殿左右。殿后为明伦堂，东西为斋者四。至正间复修侍班厅，建二祠，左祀乡贤，右祀文昌，后废。明洪武初重建。正统十二年重修。景泰六年建明伦堂及两斋号房。成化十六年以学门方向不利，改创于西北巷。弘治元年复市民地以益之。十四年立毓秀门，仍移儒学门于文昌祠前。十六年，训导柴琬以棂星门太逼，拓泮池地重建之。再修戟门。正德间重修棂星门。嘉靖间重修庙殿斋庑。

射圃　在明伦堂后。正统十二年建，有亭曰《观德》。成化十八年重建。

社学十一　，曰“县东” ，曰拜井，曰梅溪，曰“善化，曰招贤，曰临济，曰新丰，曰徐公，曰罗平，曰林洋，曰《黄童》。”

永福县儒学　在县东。宋崇宁初，始置庙学，建炎三年毁。绍兴初重建。乾道中，廓而新之，后毁。淳熙间重建。绍定乙卯复毁。知县侯至果重建讲堂。端平五年，营缮始完。宋末复毁于兵。元至元甲申，县尹窦均造礼殿、讲堂，邑人张居中捐金成之。后邻境盗起，庙学俱废。泰定五年，仍复旧规，建大成殿。殿前为两庑，南为戟门，又南为棂星门。明伦堂在大成殿之东。前列两斋，南为泮池。明因之。洪熙、景泰间，各加修葺。弘治间，修明伦堂，市民居地为大门，内为泮池。正德间建戟门、棂星门。隆庆间重建。

福清县儒学　在县治东。宋元丰初，邑人游冠卿舍地为学。元祐六年，知县方叔完广而新之。淳熙元年，增立斋四。二年改学，门南向。元元贞二年，升为州学。大德三年，知州创堂二，曰“道立” 、“帅正。” 泰定四年，重修两庑。至正九年，更正其制，左为明伦堂，右为大成殿，殿南为东西序。十二年，建戟门、棂星门、新两庑。明洪武“初复为县学，重建明伦堂。天顺三年修。成化十七年拓地建棂星门。嘉靖三十七年毁于倭。越七年重建，知县督应元等相继新之。” 万历间，知县欧阳劲建两斋，移启圣祠于堂之左，祠前创“敬一亭” ，官舍咸备。

射圃　在明伦堂仓后。旧有亭曰“观德” ，年远废坏。正统十三年重建。。